Diari Oficial de la Generalitat Valenciana


Sumari del DOGV 3750, del 16-05-2000 (2000/3054)

Notificació de la resolució del recurs ordinari amb el número de referència interna R-61/1999.
----------------------------------------------------------------------------------------------

### Dades del document

Número de DOGV
:   3750

Data del DOGV
:   16-05-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/3054


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la resolució del recurs ordinari amb el número de referència interna R-61/1999. [2000/M3054]
  
De conformitat amb el que estableix l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es notifica a Villarreal Urbana, SL, avinguda de Baró de Càrcer, 40, 46663 València, la resolució del recurs ordinari amb el número de referència interna R-61/1999.
  
Resolució
  
Examinats els recursos ordinaris formulats pel senyor Enrique Corujo Gabaldón, en representació del senyor Juan Aragonés Llop i pel senyor Antonio Molina González, contra la resolució del Servei Territorial d'Arquitectura i Habitatge de Castelló en l'expedient de construcció número 12/IG/0023/92.
  
Antecedents de fet
  
Primer
  
Per la senyora M. Carmen Nieves Yecora Peña propietària de l'habitatge de protecció oficial situat a Vila-real, carrer d'Ausiàs March número 48, pis 3r J, es presentà denúncia davant el Servei Territorial d'Arquitectura i Habitatge de Castelló per deficiències constructives en l'esmentat immoble, i s'envià un perit d'aquest organisme que emet un informe, segons el qual s'acordà la incoació d'expedient sancionador contra la promotora Villarreal Urbana SL, així com contra els facultatius de l'obra, i es traslladà el corresponent plec de càrrecs.
  
Segon
  
L'instructor de l'expedient sancionador dictà proposta de resolució en la qual entenent provada la comissió d'una infracció molt greu de l'article 6.10 de la Llei 1/1997, de la Generalitat Valenciana, proposava la imposició d'una sanció pecuniària de 250.000 pessetes a cada un dels expedientats, així com l'ordre d'obres a la promotora de rectificació de les deficiències recollides en el plec de càrrecs.
  
Tercer
  
El cap del servei territorial dictà resolució en la qual mantenint els fonaments de dret de la proposta, acordà la imposició de les multes i ordre d'obres establides en aquesta.
  
Quart
  
Contra l'esmentada resolució interposen recursos ordinaris el senyor Enrique Corujo Gabaldón, en representació del senyor Juan Aragonés Llop i pel senyor Antonio Molina González, amb les al·legacions que consten en aquest i que ací es donen per reproduïdes per tal de ser breus.
  
Fonaments de dret
  
Primer
  
Aquesta direcció general és competent per a la resolució d'aquest recurs ordinari, tant pel que disposen els articles 114 i 116 de la Llei 30/1992, 26 de novembre, de Règim Jurídic de les Administracions Públiques i del Procediment Administratiu Comú (LRJAP i de PAC), com pel que estableix el Decret 32/1998, de 31 de març, del Govern Valencià (DOGV núm. 3.218 de 6 d'abril).
  
Segon
  
El que disposen els articles 107, 110, 114, 115, 116 i 117, de la LRJAP i PAC, quant a l'admissió i tramitació del recurs ordinari.
  
Tercer
  
Sol·liciten els recurrents que es revoque i es deixe sense efecte la resolució recorreguda per la caducitat de l'expedient d'acord amb l'article 20.6 del Reial Decret 1.398/1993, de 4 d'agost, en relació amb l'article 43.4 de la Llei 30/1992, de 26 de novembre, així com la inexistència d'infracció i la necessitat de demostrar la culpabilitat, i manifesta a més a més la representació del senyor Aragonés Llop la nul·litat de ple dret per inaplicació de l'article 62.e) de la LRJAP i del PAC, la vulneració del principi de presumpció d'innocència, vigència del principi de personalitat de les sancions i improcedència de solidaritat en el dret administratiu sancionador, i l'exigència de dol o culpabilitat. Ambdós recurrents sol·liciten la revocació de la resolució del Servei Territorial d'Arquitectura i Habitatge.
  
Quant a la caducitat al·legada aquesta no existeix ja que als expedients sancionadors iniciats a instància de part com en aquest cas que fou per denúncia, encara que l'acte formal de l'acord d'incoació l'efectue el cap del servei territorial per impuls de la sol·licitud dels denunciants, se'ls aplica pel que fa als terminis l'article 43.1 de l'al·ludida Llei 30/1992 en relació amb l'art. 20.6 últim paràgraf del Reial Decret 1.398/1993, de 4 d'agost, ja que l'article 43.4 d'aquesta es refereix exclusivament als expedients sancionadors incoats d'ofici (Sentències dels TSJ de la Rioja de 20/6 i 10/2/97, de Múrcia de 18/12/96 i 2/7/97, de Catalunya i Navarra de 6/6/96 i 30/6/94 respectivament), és a dir, quan no existeixen tercers, sinó únicament l'administració i l'expedientat.
  
La nul·litat que s'addueix no és admissible ja que és un procediment distint d'aquest recurs ordinari, i que es tramita segons el que estableix l'article 102 de la Llei 30/1992, de 26 de novembre, contra actes que hagueren posat fi a la via administrativa o contra els quals no s'haguera interposat recurs dins del termini.
  
Quart
  
Quant al fons de l'assumpte s'ha produït la comissió de la infracció imputada. Consta en l'expedient l'informe pericial del tècnic de la fiscalia de data 21 de novembre de 1997, en el qual es diu: «En el dormitori entre menjador i cuina, s'aprecia un escantell de l'arrebossat de l'algeps, a través del qual apareix un conducte de fums de les xemeneies. El conducte es troba emplaçat destrossant l'envà de separació, revestit exclusivament per un arrebossat d'algeps, que naturalment s'ha després per falta d'adherència amb suport i per efecte de les dilatacions tèrmiques....el defecte té l'origen, d'una part en la falta d'especificació i detall de projecte, i de l'altra en la falta d'instruccions complementàries o correcció del defecte durant l'execució de l'obra.»
  
En efecte, s'aporta amb l'altre informe pericial de data 11 de febrer de 1998, documentació del projecte en la qual s'evidencia que aquest no té la documentació gràfica i especificacions tècniques adequades per a definir la unitat d'obra de les xemeneies, i consta en aquest informe que: «Amb les mancances de disseny i especificació del projecte l'execució de l'obra s'ha portat a terme, sense l'aïllament tèrmic imprescindible d'un conducte d'evacuació de fums ...».
  
En conseqüència, queda provada la comissió de la infracció imputada ja que existeix relació causa efecte entre la conducta dels imputats i el resultat de la deficiència constructiva, ja que segons estableixen els esmentats informes i el projecte de construcció, no es dissenyà ni es rectificà posteriorment en l'execució de l'obra les xemeneies amb l'aïllament tèrmic necessari, fet que ha produït l'escantell de la paret i ha deixat al descobert el conducte de fums, actuació negligent per omissió imputable a l'arquitecte per falta de disseny, i la no rectificació durant l'execució de l'obra que evidencia la supervisió inadequada d'aquesta, això quant a ambdós facultatius. Per tot això procedeix la desestimació dels recursos.
  
Vistes la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'altra legislació de general i pertinent aplicació i de conformitat amb la proposta de resolució de la Divisió de Promoció Privada, resolc:
  
Desestimar els recursos ordinaris formulats pel senyor Enrique Corujo Gabaldón, en representació del senyor Juan Aragonés Llop i pel senyor Antonio Molina González, contra la resolució del Servei Territorial d'Arquitectura i Habitatge de Castelló de data 14 de juliol de 1998, que queda confirmada.
  
Contra aquesta resolució, que posa fi a la via administrativa, es podrà interposar recurs contenciós administratiu, davant el Jutjat Contenciós Administratiu de Castelló, en el termini de dos mesos, comptadors des de l'endemà de la notificació d'aquesta, d'acord amb els articles 8.3 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici que puga exercir qualsevol altre recurs que estime oportú.
  
València, 10 de juny de 1999.- El director general d'Arquitectura i Habitatge: José María García Zarco.